A BIZOTTSÁG 807/2008/EK RENDELETE
(2008. augusztus 12.)
az euróval kapcsolatos agromonetáris rendszernek a mezőgazdaságban való alkalmazására vonatkozó részletes szabályok megállapításáról szóló 1913/2006/EK rendeletnek a borágazat ügyleti tényei tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az euró bevezetésével kapcsolatos agromonetáris intézkedések megállapításáról szóló, 1998. december 15-i 2799/98/EK tanácsi rendeletre (1) és különösen annak 9. cikkére,
mivel:
(1)
Az euróval kapcsolatos agromonetáris rendszernek a mezőgazdaságban való alkalmazására vonatkozó részletes szabályok megállapításáról és egyes rendeletek módosításáról szóló, 2006. december 20-i 1913/2006/EK bizottsági rendelet (2) 4. cikke megállapítja az egyes borágazati árak és támogatások esetében alkalmazandó árfolyam meghatározó ügyleti tényére vonatkozó szabályokat.
(2)
Megváltozott a borpiac közös szervezése. A 479/2008/EK tanácsi rendelet (3) módosította a borágazatra vonatkozó korábbi szabályozást: új intézkedéseket írt elő, másokat pedig hatályon kívül helyezett, illetve módosított.
(3)
Az új borágazati szabályozás szerinti támogatások esetében az árfolyam meghatározó ügyleti tényének esettől függően a borászati év kezdetéhez, konkrét szerződések megkötéséhez vagy bizonyos műveletek elvégzéséhez, például a borászati termékek alkoholtartalmának növeléséhez vagy a termékek feldolgozásához kell kapcsolódnia. Következésképpen minden egyes helyzetben külön kell meghatározni a figyelembe veendő meghatározó ügyleti tényt.
(4)
Az 1913/2006/EK rendeletet ezért ennek megfelelően módosítani kell.
(5)
Az árfolyam meghatározó ügyleti tényeit a különböző borágazati intézkedésekkel szoros összefüggésben kell megállapítani és ugyanattól a naptól kell alkalmazni, mint az adott intézkedést. A 479/2008/EK rendelet 129. cikke az említett intézkedések alkalmazását tekintve különböző dátumokat állapít meg. Következésképpen ezt a rendeletet 2008. augusztus 1-jétől kell alkalmazni, kivéve a kivágási támogatáshoz kapcsolódó meghatározó ügyleti tény esetében, ahol 2008. június 30-tól.
(6)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1913/2006/EK rendelet 4. cikke helyébe a következő szöveg lép:
„4. cikk
(1) Az árfolyam meghatározó ügyleti ténye a következők esetében annak a borászati évnek az első napja, amelyben a támogatást nyújtják:
a)
szőlőültetvények szerkezetátalakítása és átállása a 479/2008/EK rendelet 11. cikke szerint;
b)
kockázati alapok létrehozása a 479/2008/EK rendelet 13. cikke szerint;
c)
szüreti biztosítás a 479/2008/EK rendelet 14. cikke szerint.
(2) A borkészítés melléktermékeinek önkéntes vagy kötelező lepárlásához fizetett, a 479/2008/EK rendelet 16. cikke szerinti támogatás esetében az árfolyam meghatározó ügyleti ténye annak a borászati évnek az első napja, amelyben a mellékterméket leszállítják.
(3) Az árfolyam meghatározó ügyleti ténye a következők esetében annak a hónapnak az első napja, amelyben az első szerződéses borszállítás megtörténik:
a)
a szeszesital-piac ellátását szolgáló lepárláshoz nyújtott támogatás a 479/2008/EK rendelet 17. cikke szerint;
b)
a krízislepárláshoz nyújtott támogatás a 479/2008/EK rendelet 18. cikke szerint.
(4) A sűrített szőlőmust alkalmazásához nyújtott, a 479/2008/EK rendelet 19. cikke szerinti támogatás esetében az árfolyam meghatározó ügyleti ténye annak a hónapnak az első napja, amelyben az adott termelő első ízben növeli az alkoholtartalmat.
(5) A szőlőültetvények kivágásáért nyújtott, a 479/2008/EK rendelet 98. cikke szerinti támogatás esetében az árfolyam meghatározó ügyleti ténye az azon borászati évet megelőző július 1-je, amelynek során a kifizetésre vonatkozó kérelmet elfogadták.”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2008. augusztus 1-jétől kell alkalmazni.
Az 1913/2006/EK rendelet 4. cikkének (5) bekezdése azonban 2008. június 30-tól alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. augusztus 12-én.